Notificamus omnibus tam futuris quam presentibus, quod Helisabeth, filia Hugonis de Briannaico, uxor Pontii de Grosso bosco, Oberto, abbati Sancte Marguarite, fratri suo secundum carnem, alodium quod dicitur Sarmasiolas, juxta Sinemurum situm, contingens ei ex jure paterno, dedit et concessit, hoc pacto interveniente, ut illud isdem abbas redimeret a Milone de Castellulo, cui Arnulphus, filius suus, impignoraverat pro quatuordecim libris Divionensis monete, et duas filias quas habebat, sanctimoniales suo sumptu faceret. Cui conventioni prefatus abbas satisfaciens, redempto predio, unam ex filiabus in ecclesia Sancti Andochii Eduensis, non sine magno gravamine, posuit; aliam in ecclesia Sancti Juliani sanctimonialem constituit. Hanc donationem fecit Helisabeth fratri suo Oberto, laudantibus filiis suis Arnulpho et Pontio regulari cum filiabus suis; Obertus vero ecclesie Sancte Margarite. Sed silentio non est tegendum Johannem, priorem ecclesie Sancti Simphoriani, cum predicto abbate, super hoc predio et quibusdam terris, quas a parentibus suis ipse abbas, dum ecclesie Sancti Symphoriani preesset, adquisierat, calumpniam fecisse litemque movisse. Sed hoc totum diffinitum fuit consilio Humberti, venerabilis Eduensis ecclesie episcopi; Seguini, archidiaconi; Henrici, archidiaconi, fratris Ducis; Gauterii precentoris et aliorum multorum quorum nomina non sunt hic scripta; sic videlicet ut si quid juris in alodio seu in adquisitis, sive in ecclesia de Corcellis, ecclesia Sancti Simphoriani habebat, ipse prior cum omni clero suoque conventu fratribus Sancte Margarite dedit, laudavit et in perpetuum possidendum concessit. Hoc factum est in capitulo Sancti Simphoriani, tempore Eugenii pape, regnante Lodovico rege, Odone duce Burgundie, anno ab incarnatione Domini millesimo centesimo, quadregesimo..., indictione..., epacta..., multis audientibus et videntibus: Acio, videlicet canonico ecclesie Sancti Nazarii; Armando de Avalunniaco; Girardo de Ascutinniaco; Anserico milite; Guidone, nepote Zacharie; Petro Pellifico; Gauterio Cocco; Rodulpho, filio Boniti; Martino, fratre ejus. Ego Humbertus, Dei gratia Eduensis episcopus, confirmo istud et impressione nostri sigilli corroboro, et si quis malo studio huic donationi seu concessioni obviare voluerit, anathemati supponatur, et a vera salute separetur.